Tarybos reglamentas (EEB) Nr. 42/81
1981 m. sausio 1 d.
leidžiantis Graikijos Respublikai įtraukti į Bendrojo muitų tarifo nomenklatūrą nacionalinius tam tikrų žemės ūkio produktų poskyrius
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. Stojimo aktą, ypač į jo 65 straipsnio 3 punkto antrąją pastraipą,
atsižvelgdama į Komisijos pasiūlymą,
kadangi vadovaudamasi Stojimo akto 65 straipsnio 3 punkto pirmąja pastraipa Graikija nuo 1981 m. sausio mėn. 1 d. Sutarties II priede nurodytiems produktams turi taikyti Bendrojo muitų tarifo nomenklatūrą; tačiau kadangi vadovaujantis 65 straipsnio 3 punkto antrąja pastraipa Graikijai gali būti leista įtraukti į Bendrojo muitų tarifo nomenklatūrą esamus nacionalinius tam tikrų žemės ūkio produktų poskyrius, imantis pažangių veiksmų siekiant Bendrijoje suderinti bendrąjį muitų tarifą arba panaikinti muito mokesčius taip, kad nekiltų jokių sunkumų taikant Bendrijos taisykles;
kadangi norint suteikti tokį leidimą dėl produktų, apmokestinamų muito mokesčiais, nekyla jokių sunkumų ir jo suteikimas yra pateisinamas, jei vienoje Bendrojo muitų tarifo subpozicijoje klasifikuojamiems produktams taikomos skirtingos muito normos; kadangi Graikijai turėtų būti leista įtraukti į Bendrojo muitų tarifo nomenklatūrą nacionalinius pirmiau minėtų produktų poskyrius,
PRIĖMĖ ŠĮ REGLAMENTĄ:
1 straipsnis
Graikijos Respublikai leidžiama į Bendrojo muitų tarifo nomenklatūrą įtraukti visus nacionalinius poskyrius, susijusius su Sutarties II priede nurodytais produktais, kurie, vadovaujantis Bendrijos taisyklėmis, juos importuojant iš trečiųjų šalių apmokestinami muito mokesčiais ir būtini norint imtis pažangių veiksmų siekiant, vadovaujantis Stojimo akte nustatytomis sąlygomis, Bendrijoje suderinti bendrąjį muitų tarifą arba panaikinti muitų mokesčius.
2 straipsnis
Šis reglamentas įsigalioja 1981 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. sausio 1 d.